SL Uradni list Evropske unije L 149/15

IZVEDBENI SKLEP KOMISIJE (EU) 2015/919

z dne 12. junija 2015

o spremembi Odločbe 2009/821/ES glede seznama mejnih kontrolnih točk in veterinarskih enot v Traces

(notificirano pod dokumentarno številko C(2015) 3892)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 90/425/EGS z dne 26. junija 1990 o veterinarskih in zootehničnih pregledih, ki se zaradi vzpostavitve notranjega trga izvajajo v trgovini znotraj Skupnosti z nekaterimi živimi živalmi in proizvodi (1), in zlasti člena 20(1) in (3) Direktive,

ob upoštevanju Direktive Sveta 91/496/EGS z dne 15. julija 1991 o določitvi načel o organizaciji veterinarskih pregledov živali, ki vstopajo v Skupnost iz tretjih držav, in o spremembi direktiv 89/662/EGS, 90/425/EGS ter 90/675/EGS (2), in zlasti drugega stavka drugega pododstavka člena 6(4) in člena 6(5) Direktive,

ob upoštevanju Direktive Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav (3), in zlasti člena 6(2) Direktive,

ob upoštevanju naslednjega:

(1) Odločba Komisije 2009/821/ES (4) določa seznam mejnih kontrolnih točk, odobrenih v skladu z direktivama 91/496/EGS in 97/78/ES. Navedeni seznam je v Prilogi I k navedeni odločbi.

(2) Belgija je sporočila, da je bilo kontrolno središče Flight Care na mejni kontrolni točki na letališču Brussel–Zaventem zaprto. Danska je sporočila, da je bila mejna kontrolna točka v pristanišču Aalborg 1 (Greenland Port) 1 zaprta. Nemčija je sporočila, da je bilo kontrolno središče Burchardkai na mejni kontrolni točki v pristanišču Hamburg Hafen zaprto. Seznam vnosov za te države članice iz Priloge I k Odločbi 2009/821/ES bi bilo zato treba ustrezno spremeniti.

(3) Nemčija je sporočila, da je bilo mejni kontrolni točki v pristanišču Bremen dodano novo kontrolno središče, Nizozemska pa je sporočila, da je bilo mejni kontrolni točki v pristanišču Amsterdam dodano novo kontrolno središče. Seznam vnosov za ti državi članici iz Priloge I k Odločbi 2009/821/ES bi bilo zato treba ustrezno spremeniti.

(4) Grčija, Italija, Latvija in Združeno kraljestvo so sporočili, da bi bilo treba vnose za mejne kontrolne točke na železniški postaji Idomeni v Grčiji, na letališču Roma-Fiumicino v Italiji, na letališču Riga in v pristanišču Riga (BFT) v Latviji ter na letališču Gatwick v Združenem kraljestvu v Prilogi I k Odločbi 2009/821/EC popraviti.

(5) Španija je sporočila, da bi bilo treba eno kontrolno središče v pristanišču Vigo črtati s seznama vnosov za navedeno državo članico, dve kontrolni središči v tem pristanišču pa bi bilo treba začasno umakniti s seznama. Nizozemska je sporočila, da bi bilo treba eno kontrolno središče v kraju Vlissingen črtati s seznama vnosov za navedeno državo članico. Združeno kraljestvo je sporočilo, da bi bilo treba mejno kontrolno točko na letališču Manston črtati s seznama vnosov za navedeno državo članico. Seznam vnosov za navedene države članice iz Priloge I k Odločbi 2009/821/ES bi bilo zato treba ustrezno spremeniti.

(6) Priloga II k Odločbi 2009/821/ES določa seznam glavnih, regionalnih in območnih uradov v celovitem računalniškem veterinarskem sistemu (Traces).

(7) Na podlagi sporočil Italije in Nizozemske bi bilo treba spremeniti nekatere vnose na seznamu glavnih, regionalnih in območnih uradov v sistemu Traces za ti državi članici iz Priloge II k Odločbi 2009/821/ES.

(8) Odločbo 2009/821/ES bi bilo zato treba ustrezno spremeniti.

(9) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1

Prilogi I in II k Odločbi 2009/821/ES se spremenita v skladu s Prilogo k temu sklepu.

Člen 2

Ta sklep je naslovljen na države članice.

V Bruslju, 12. junija 2015 Za Komisijo Vytenis ANDRIUKAITIS Član Komisije

(1) UL L 224, 18.8.1990, str. 29.

(2) UL L 268, 24.9.1991, str. 56.

(3) UL L 24, 30.1.1998, str. 9.

(4) Odločba Komisije 2009/821/ES z dne 28. septembra 2009 o sestavi seznama odobrenih mejnih kontrolnih točk, določitvi nekaterih pravil za kontrolne preglede, ki jih izvajajo veterinarski strokovnjaki Komisije, in določitvi veterinarskih enot v Traces (UL L 296, 12.11.2009, str. 1).